D'acord amb l'article 21 de l'Estatut d'autonomia de Catalunya, totes les persones tenen dret a una educació de qualitat i a accedir-hi en condicions d'igualtat.
La Generalitat ha d'establir un model educatiu d'interès públic que garanteixi aquests drets.
La Llei 12/2009, del 10 de juliol, d'educació, desplega aquest model educatiu i reconeix les necessitats específiques que presenta l'escolarització de l'alumnat de les zones rurals.
També la Llei orgànica 2/2006, del 3 de maig, d'educació, estableix que les Administracions Educatives han de tenir en compte el caràcter particular de l'escola rural per tal de proporcionar-li els sistemes organitzatius necessaris per atendre a les necessitats específiques i garantir la igualtat d'oportunitats.
La disposició addicional quinzena del Decret 102/2010, de 3 d'agost, d'autonomia dels centres educatius, estableix i desplega les condicions de centre únic per a les zones escolars rurals i en concreta aspectes organitzatius.
Al seu torn, el Decret 282/2006, de 4 de juliol, dels requisits dels centres del primer cicle de l'educació infantil, estableix les modalitats de servei educatiu i els professionals d'atenció als infants.
L'Ordre ENS/273/2015, de 25 d'agost, per la qual s'estableix el Pla experimental del primer cicle d'educació infantil en escoles rurals, va possibilitar la implantació d'aquests ensenyaments en determinades escoles rurals úniques en el nucli de població, a iniciativa dels ens locals i amb la seva col·laboració.
Aquest Pla experimental es va compartir amb la Taula d'Escoles Rurals, amb el Secretariat de l'Escola Rural i amb els Moviments de Renovació Pedagògica.
Assolida amb èxit aquesta experiència escau consolidar-la com un mitjà de col·laboració amb l'administració local.
En municipis amb baixa densitat de població, amb un nombre d'infants d'entre un i tres anys molt reduït, no resulta sostenible la creació d'una llar d'infants.
Aquesta realitat comporta la impossibilitat d'escolarització d'aquests infants o la seva escolarització inicial en poblacions properes, on hi segueixen escolaritzats en ensenyaments posteriors.
La conseqüència és la pèrdua d'alumnat en aquestes petites poblacions, contribuint a l'empobriment de la vida comunitària i fins i tot a la despoblació.
Per tal d'evitar els efectes negatius que es produeixen en poblacions que no poden mantenir una oferta educativa en el primer cicle de l'educació infantil, s'ha valorat l'oportunitat de dotar l'escola rural titularitat del Departament d'Educació d'una organització específica afavorint que es puguin impartir, en alguns d'aquests centres, ensenyaments del primer cicle d'educació infantil.
Així mateix, d'acord amb l'exposat i amb la resolució del conseller d'Educació de 25 de maig de 2020, es considera indispensable per a la protecció de l'interès general l'aprovació d'aquesta ordre.
A proposta de la Direcció General de Centres Públics,
Establir el procediment d'implantació dels ensenyaments del primer cicle d'educació infantil a les escoles rurals, en col·laboració amb els ens locals, que consta a l'annex.
Els ajuntaments que participen en el Pla experimental del primer cicle d'educació infantil en escoles rurals disposen fins a la finalització del curs 2022-2023 per adequar-se al que s'estableix en aquesta Ordre.
Durant aquest termini els hi és d'aplicació el règim establert per al Pla experimental.
Deixar sense efecte el Pla experimental del primer cicle d'educació infantil en escoles rurals establert a l'Ordre ENS/273/2015, de 25 d'agost, sens perjudici del que s'estableix a l'article 2 en relació amb el termini d'adequació a aquesta Ordre.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, segons l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar de l'endemà del moment en què perdi vigència el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 o, si escau, les seves pròrrogues, d'acord amb la disposició addicional segona d'aquest Reial decret.
Així mateix, poden interposar potestativament recurs de reposició, previ al recurs contenciós administratiu, davant l'òrgan que dicta aquest acte, segons l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o qualsevol altre recurs que considerin convenient per a la defensa dels seus interessos. en el termini d'un mes a comptar des del dia hàbil següent a la data de finalització de l'estat d'alarma, segons estableix l'apartat 1, de la disposició addicional vuitena, del Reial decret llei 11/2020, de 31 de març, en concordança amb el Reial decret 463/2020, de 14 de març.
Procediment per a la implantació dels ensenyaments del primer cicle d'educació infantil a les escoles rurals
La implantació dels ensenyaments del primer cicle d'educació infantil en les escoles rurals s'ha de dur a terme d'acord amb el procediment i els requisits que es determinen en aquest annex.
Poden sol·licitar la implantació dels ensenyaments de primer cicle d'educació infantil en les escoles rurals els ens locals dels municipis que tinguin un població de fins a 2.500 habitants, sempre que en el nucli de població hi hagi una escola rural única.
Inici i tramitació de les sol·licituds.
El procediment per sol·licitar la implantació dels ensenyaments de primer cicle d'educació infantil s'iniciarà a sol·licitud de l'ens local i s'ha de formular per via electrònica.
La sol·licitud i les instruccions corresponents per complimentar-la estaran disponibles al web de l'EACAT (Extranet de les Administracions Catalanes), a l'apartat de "Tràmits", prestador "Departament d'Educació", seleccionant la sol·licitud "Implantació del primer cicle d'educació infantil a les escoles rurals." ( https://www.eacat.cat ).
a) De l'acord del Ple municipal o de l'acord de la Junta de govern.
b) Del certificat de l'acord del Consell Escolar de l'escola rural.
Termini de presentació de sol·licituds:
Les noves sol·licituds s'han de presentar dins del segon trimestre de cada curs escolar.
3.5 La sol·licitud s'entendrà desestimada si a la finalització del curs escolar de presentació no s'ha iniciat el procediment d'implantació.
La implantació dels ensenyaments de primer cicle d'educació infantil en l'escola rural del municipi requereix la prèvia signatura d'un conveni entre la direcció general competent en matèria de centres públics i l'ens local implicat, on s'estableixin els termes de la col·laboració d'acord amb el règim d'aplicació.
4.2.Els compromisos d'ambdues parts en el conveni han de tenir en compte els criteris següents:
- Comprovar els requisits determinats a l'apartat 2 d'aquest annex.
- Supervisar i validar les actuacions d'adaptació i condicionament dels espais per tal d'assegurar el benestar i la seguretat dels infants.
- Resoldre la implantació dels ensenyaments del primer cicle d'educació infantil en l'escola rural.
- Dotar els centres, d'acord amb la normativa reguladora, dels professionals per impartir el primer cicle de l'educació infantil.
- Escolaritzar els infants d'edats entre un i tres anys, que seran considerats a tots els efectes alumnes del centre.
- Vetllar perquè el centre adapti, quan correspongui, l'horari habitual del centre i els serveis escolars que presti a les necessitats dels alumnes de primer cicle d'educació infantil.
- Contribuir al finançament de la implantació dels ensenyaments en els termes que es determinin al conveni.
- Fer-se càrrec de l'adequació dels espais i instal·lacions que calgui habilitar d'acord amb els requisits dels centres de primer cicle d'educació infantil, per atendre els infants del primer cicle d'educació infantil.
Aquests espais han de ser preferentment dins de la mateixa escola o dins del recinte escolar.
4.3 En relació amb els ajuntaments que actualment col·laboren en el Pla experimental del primer cicle d'educació infantil en escoles rurals, correspon al Departament promoure la subscripció de nous convenis per continuar amb aquesta col·laboració, i adequar-la a allò que es disposa en aquesta ordre.
4.4 El Departament, a la finalització del curs 2022-2023 publicarà una Resolució amb els ensenyaments de primer cicle que resten suprimits i el calendari d'aplicació, en relació amb aquells ajuntaments que van participar en el Pla experimental del primer cicle d'educació infantil en escoles rurals amb els que no s'han subscrit nous convenis de col·laboració en els termes que es determinen en aquesta Ordre.
Organització de l'escola rural.
L'equip directiu de l'escola també ho és també del primer cicle d'educació infantil.
a) Adequar tots els documents pedagògics i de gestió (projecte educatiu de centre, normes d'organització i funcionament del centre, programació general anual, memòria anual i projecte de direcció) per incorporar els alumnes del primer cicle d'educació infantil a l'estructura organitzativa del centre.
La direcció de l'escola o la ZER ha d'adaptar la carta de compromís educatiu que signarà el director o la directora i la família de l'infant del primer cicle.
b) Donar resposta organitzativa a les necessitats d'aquest grup d'alumnes en el marc dels documents de gestió de centre i des d'una perspectiva de conjunt, sens perjudici de totes les funcions i responsabilitats atribuïdes al personal educador per exercir les funcions que li són pròpies.
c) Adequar l'horari escolar a les necessitats organitzatives i a les activitats quotidianes dels infants en aquest primer cicle d'educació infantil.
5.2.En el moment de la renovació dels membres del Consell Escolar, les famílies dels infants del primer cicle poden ser membres elegibles, alhora que també poden ser membres de l'AMPA de l'escola.
5.3.La documentació de l'escola que s'hagi d'adreçar a les famílies dels infants del primer cicle (circulars, autoritzacions, etc.) seguirà el procediment previst per als alumnes d'altres ensenyaments.
Integració de l'alumnat a l'escola rural.
Els infants del primer cicle d'educació infantil són alumnes de l'escola rural.
a) L'horari i el calendari escolar és el mateix que el dels alumnes de l'escola d'acord amb el que per a cada curs s'estableix al calendari escolar per als centres educatius no universitaris de Catalunya.
b) Poden participar en les activitats pròpies de l'escola i de la ZER considerades en la programació general anual i que es considerin adequades per al seu procés de desenvolupament.
Si s'han de fer sortides fora del recinte escolar hi podran participar si així es considera, sempre que vagin acompanyats per una mestra i per la persona educadora que els correspon.
c) Poden ser usuaris del servei de menjador, tot i que l'horari del dinar s'haurà d'adaptar a l'edat dels usuaris.
d) Poden gaudir del servei d'acollida matinal en els mateixos termes que aquells que s'estableixin per a la resta dels seus alumnes.
e) La utilització del servei escolar està sotmès al preu públic del servei escolar corresponent a les llars d'infants de titularitat de la Generalitat de Catalunya
Preinscripció i matrícula dels alumnes.
En el marc de l'oferta de places, la preinscripció i matrícula dels alumnes s'ajusta a allò que preveu la Resolució de preinscripció per a cada curs escolar i pels ensenyaments de primer cicle d'educació infantil.
En el moment del pas al segon cicle d'educació infantil caldrà participar novament del procés de preinscripció, tal i com estableix la normativa actual.
La resolució d'implantació dels ensenyaments de primer cicle d'educació infantil en cada escola rural ha d'incloure el nombre de grups i la ràtio.
D'acord amb el que estableix la normativa reguladora dels ensenyaments d'educació infantil es poden agrupar alumnes del primer cicle d'educació infantil i també es poden organitzar grups multinivell.